ai4bharat/Pralekha huggingface dataset:
பிரதமர் அலுவலகம்
பிரகதி மூலம் பிரதமரின் கலந்துரையாடல்
புதிய ஆட்சியில் முதலாவது பிரகதி கூட்டத்தில் 2022-க்குள் “அனைவருக்கும் வீடு” என்ற உறுதிப்பாட்டை பிரதமர் வலுவாக வலியுறுத்தினார்
ஆயுஷ்மான் பாரத், சுகம்யா பாரத் ஆகிய சிறப்புத் திட்டங்களின் முன்னேற்றம் குறித்துப் பிரதமர் ஆய்வு செய்தார்
தண்ணீர் சேகரிப்பில், குறிப்பாக தற்போதைய பருவமழைக் காலத்தில், அதிகபட்ச முயற்சிகளை மேற்கொள்ளுமாறு மாநிலங்களுக்குப் பிரதமர் அழைப்பு விடுத்தார்
தகவல் தொடர்பு தொழில்நுட்ப அடிப்படையிலான, பல்வகை செயல்பாட்டு நிர்வாகம் மற்றும் உரிய காலத்தில் அமலாக்கத்திற்கான பலமுனை அமைப்பான பிரகதி மூலம் இன்று நடைபெற்ற 30-வது கலந்துரையாடலுக்குப் பிரதமர் திரு. நரேந்திர மோடி தலைமை தாங்கினார்.
மத்திய அரசு புதிதாக அமைந்தபின் நடைபெற்ற முதலாவது பிரகதி கூட்டமாகவும் இது இருந்தது.
முந்தைய ஆட்சிக்காலத்தில் நடைபெற்ற 29-வது பிரகதி கூட்டத்தில் 12 லட்சம் கோடி ரூபாய்க்கும் அதிகமான முதலீடு கொண்ட 257 திட்டங்கள் ஆய்வுக்கு வந்தன. இவற்றில் 47 திட்டங்கள் ஆய்வு செய்யப்பட்டன. 17 துறைகள் சார்ந்த பொதுமக்கள் குறைதீர்ப்பு விஷயங்களும் ஆய்வு செய்யப்பட்டன.
இன்றைய கூட்டத்தில், பிரதமரின் நகர்ப்புற வீட்டுவசதி திட்டம் தொடர்பான குறைதீர்ப்பு விஷயத்தின் முன்னேற்றம் குறித்து பிரதமர் ஆய்வு செய்தார். 2022-க்குள் எந்தவொரு குடும்பமும் வீடு இல்லாமல் இருக்கக்கூடாது என்பதை உறுதி செய்ய அரசு தீர்மானித்திருப்பதை கோடிட்டுக் காட்டிய அவர், இந்த நோக்கத்தை நிறைவேற்ற அதிகாரிகள் அர்ப்பணிப்போடு பணியாற்ற வேண்டும் என்றும், இதற்குத் தடையாக உள்ள அனைத்தையும் நீக்க வேண்டும் என்றும் கூறினார். இதைத் தொடர்ந்து, நிதிச் சேவைகள் துறை தொடர்பான பொதுமக்கள் குறைதீர்ப்பு விஷயங்களையும் பிரதமர் ஆய்வு செய்தார்.
ஆயுஷ்மான் பாரத் செயல்பாடு பற்றி விரிவாகப் பிரதமர் ஆய்வு செய்தார். சுமார் 35 லட்சம் பயனாளிகள் மருத்துவமனை அனுமதியைப் பயன்படுத்திக் கொண்டிருப்பதாகவும், இந்தத் திட்டத்தில் இதுவரை 16,000-த்திற்கும் அதிகமான மருத்துவமனைகள் இணைந்திருப்பதாகவும் அவருக்குத் தெரிவிக்கப்பட்டது. சிறந்த நடைமுறைகளை உருவாக்க உதவி செய்ய முடிகின்ற, இந்தத் திட்டத்தை மேலும் மேம்படுத்துகின்ற மாநிலங்களோடு உரையாடுமாறு பிரதமர் கேட்டுக் கொண்டார். குறிப்பாக, முன்னேற்றம் விரும்பும் மாவட்டங்களில் இந்தத் திட்டத்தின் பயன்கள் மற்றும் ஆக்கபூர்வமான தாக்கம் குறித்து ஆய்வு செய்யுமாறு அவர் கூறினார். இந்தத் திட்டத்தில் அரிதாக நடக்கும் மோசடி மற்றும் தவறாகப் பயன்படுத்துவதைத் தடுப்பதற்கு எடுக்கப்பட்ட நடவடிக்கைகளை அறிய விரும்புவதாகவும் அவர் கூறினார்.
சுகம்யா பாரத் திட்டத்தின் முன்னேற்றம் குறித்து ஆய்வு செய்த பிரதமர், பொது இடங்களில் மாற்றுத் திறனாளிகளுக்கு உரிய வசதிகள் இல்லாமல் ஏற்படும் பிரச்சினைகள் குறித்து அவர்களிடமிருந்து தகவல்களைத் திரட்டுவதற்கான நடைமுறையை உருவாக்க தொழில்நுட்பத்தைப் பயன்படுத்துமாறு கேட்டுக் கொண்டார். மாற்றுத்திறனாளிகளுக்கான வசதிகளை மேம்படுத்துவதற்கு பொதுமக்களின் மகத்தான ஈடுபாட்டிற்கும், உணர்வுபூர்வமான தீர்வுகளுக்கும் அவர் அழைப்பு விடுத்தார்.
ஜல் சக்தியின் முக்கியத்துவத்தை வலியுறுத்திய பிரதமர், தண்ணீர் சேகரிப்பில், குறிப்பாக தற்போதைய பருவமழை காலத்தில் அதிகபட்ச முயற்சிகளை மேற்கொள்ளுமாறு மாநிலங்களைக் கேட்டுக் கொண்டார்.
ரயில்வே மற்றும் சாலைத் துறைகளில் எட்டு முக்கிய அடிப்படை கட்டமைப்புத் திட்டங்களின் முன்னேற்றங்கள் பற்றி பிரதமர் ஆய்வு செய்தார். இந்தத் திட்டங்கள் பீகார், உத்தரப்பிரதேசம், மத்தியப்பிரதேசம், மஹாராஷ்ட்ரா, ஒடிசா, இமாச்சலப்பிரதேசம், குஜராத் உட்பட பல்வேறு மாநிலங்களில் பரவலாக உள்ளவை.
பாதுகாப்பு அமைச்சகம்
பானூர் பாரத் டைனமிக்ஸ் நிறுவனத்தில் புதிய உற்பத்தி வசதிகளை பாதுகாப்புத்துறை அமைச்சர் திரு ராஜ்நாத் சிங் நாட்டுக்கு அர்ப்பணித்தார்
பாதுகாப்புத்துறை அமைச்சர் திரு ராஜ்நாத் சிங் தெலுங்கானாவில் உள்ள பாரத் டைனமிக்ஸ் நிறுவனத்தை இன்று பார்வையிட்டார். பாதுகாப்பு பொதுத்துறை நிறுவனமான அங்கு அமைக்கப்பட்ட பல புதிய உற்பத்தி வசதிகளை நாட்டிற்கு அவர் அர்ப்பணித்தார்.
பாரத் டைனமிக்ஸ் நிறுவனத்தின் ஆராய்ச்சியாளர்கள், பொறியாளர்கள், தொழில்நுட்ப வல்லுநர்கள் மற்றும் பிற பணியாளர்களிடம் உரையாற்றிய பாதுகாப்புத்துறை அமைச்சர் , பாதுகாப்புத் துறையை வலுப்படுத்துவதற்கும், பிரதமர் திரு நரேந்திர மோடியின் 'தற்சார்பு இந்தியா' திட்டத்தை நனவாக்கும் வகையிலும் பொதுத்துறை நிறுவனத்தின் அர்ப்பணிப்புக்கான சான்றாக, உற்பத்தி வசதிகள் தொடங்கப்பட்டுள்ளதாக கூறினார். அடுத்த ஐந்தாண்டுகளுக்கான உள்நாட்டுமயமாக்கல் திட்டத்தை தயாரித்து, முதல் இரண்டு ஆண்டுகளின் இலக்கை வெற்றிகரமாக அடைந்ததற்காக நிறுவனத்திற்கு அவர் வாழ்த்து தெரிவித்தார்.
இந்த நிறுவனத்தில் அமைக்கப்பட்டுள்ள வசதிகள் எதிர்கால போர்க்கப்பல்களை உற்பத்தி செய்யும் நோக்கத்தை பன்முகப்படுத்தும் என்றும், இந்தத் துறையில் இந்தியாவை தன்னிறைவு அடையச் செய்வதற்கு உதவும் என்றும் திரு ராஜ்நாத் சிங் நம்பிக்கை தெரிவித்தார். இந்த வசதி தொடங்கப்பட்டதன் மூலம், இந்த நிறுவனம் தன்னம்பிக்கையை நோக்கி மேலும் ஒரு படி எடுத்து வைத்துள்ளது, ஏனெனில் இந்த வசதி அதன் தற்போதைய மற்றும் எதிர்கால ஏவுகணைகளில் பயன்படுத்தப்படும்.
தொழில்நுட்பத்தின் தொடர்ந்து வளர்ந்து வரும் தன்மை மற்றும் மாறிவரும் காலங்களில் போரில் அதன் முக்கியத்துவத்தைப் பற்றிய தனது எண்ணங்களைப் பகிர்ந்து கொண்ட அமைச்சர் , உள்நாட்டுத் திறன்களுடன் தொழில்நுட்ப பயன்பாடு இருக்க வேண்டியதன் அவசியத்தை வலியுறுத்தினார். ஆயுதப் படைகள், விஞ்ஞானிகள், கல்வியாளர்கள் மற்றும் தொழில்துறை ஆகிய அனைத்து பாதுகாப்பு உபகரண பங்குதாரர்களுக்கும் - எப்போதும் உருவாகி வரும் சூழ்நிலைக்கு ஏற்றவாறு தயாரிப்புகள்/அமைப்புகளை உருவாக்குமாறு அவர் அறிவுறுத்தினார். தொழில்நுட்ப முன்கணிப்பை வலுப்படுத்துவது, அதிநவீன உற்பத்தி மற்றும் சோதனை திறன்களில் முதலீடு செய்யுமாறு அவர் வலியுறுத்தினார்.
மேலும் விரங்களுக்கு இந்த ஆங்கில செய்திக்குறிப்பை காணவும் https://www.pib.gov.in/PressReleasePage.aspx?PRID=1838815
பிரதமர் அலுவலகம்
மகளிர் சக்தியை வலுப்படுத்துவதற்கான கூட்டு உறுதிப்பாட்டிற்கு பிரதமர் பாராட்டு
மகளிர் சக்தியை வலுப்படுத்துவதற்கான 130 கோடி இந்தியர்களின் கூட்டு உறுதிப்பாட்டிற்கு பிரதமர் திரு நரேந்திர மோடி பாராட்டு தெரிவித்துள்ளார்.
இந்தியாவில் பெண் குழந்தைகளின் இறப்பு விகிதம் குறைந்து வருவது தொடர்பான மத்திய பெண்கள் மற்றும் குழந்தை நல அமைச்சர் திருமதி ஸ்மிருதி இராணியின் ட்விட்டர் பதிவு ஒன்றை மேற்கோள் காட்டி பிரதமர் வெளியிட்டுள்ள ட்விட்டர் செய்தியில் கூறியிருப்பதாவது:
“இது, மகளிர் சக்தியை வலுப்படுத்துவதற்கான 130 கோடி இந்தியர்களின் கூட்டு உறுதிப்பாட்டை பிரதிபலிக்கும் மிகப்பெரிய சமிக்ஞையாகும்.”
•••••••••••••
(
புதிய மற்றும் புதுப்பிக்கத்தக்க எரிசக்தி அமைச்சகம்
பிரதமரின் குசும் திட்டத்தின் கீழ் சூரியமயமாக்கலுக்கான வழிகாட்டுதல்கள் : புதிய மற்றும் புதுப்பிக்கத்தக்க எரிசக்தி அமைச்சகம் வெளியீடு
மாநில அரசுகளுடன் ஆலோசித்த பிறகு, பிரதமரின் குசும் திட்டத்தின் மூன்றாவது  கூறின் கீழ் இணைப்பு அளவிலான சூரியமயமாக்கலுக்கான வழிகாட்டுதல்களை வெளியிட மத்திய புதிய மற்றும் புதுப்பிக்கத்தக்க எரிசக்தி அமைச்சகம் முடிவு செய்தது.
பிரதமரின் விவசாயிகள் எரிசக்தி பாதுகாப்பு மற்றும் எழுச்சி பேரியக்கத்துக்கு , பொருளாதார விவகாரங்களுக்கான அமைச்சரவைக் குழு, 2019 பிப்ரவரி 19 அன்று நடைபெற்ற கூட்டத்தின் போது ஒப்புதல் அளித்தது.
ஏ, பி, சி என்னும் மூன்று கூறுகளை உள்ளடக்கி இத்திட்டம் வடிவமைக்கப்பட்டுள்ளது. சி கூறை செயல்படுத்துவதற்கான விரிவான வழிகாட்டுதல்களை 2019 நவம்பர் 8-ஆம் தேதி புதிய மற்றும் புதுப்பிக்கத்தக்க எரிசக்தி அமைச்சகம் வெளியிட்டது.
மாநிலங்களுடன் நடைபெற்ற ஆலோசனைக்குப் பிறகு, பிரதமரின் குசும் திட்டத்தின் மூன்றாவது  கூறின் கீழ் இணைப்பு அளவிலான சூரியமயமாக்கலை சேர்க்க முடிவு எடுக்கப்பட்டது.
இதைத்தொடர்ந்து, இதற்கான வழிகாட்டுதல்களை மத்திய புதிய மற்றும் புதுப்பிக்கத்தக்க எரிசக்தி அமைச்சகம் வெளியிட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைப் பார்க்கவும்:
https://pib.gov.in/PressReleasePage.aspx?PRID=1678286
பாதுகாப்பு அமைச்சகம்
கிழக்கு சிக்கிமில் 19.85 கி.மீ சாலையை பாதுகாப்புத்துறை அமைச்சர் ராஜ்நாத் சிங் நாட்டுக்கு அர்ப்பணித்தார்
சிக்கிமின் கிழக்கில் தேசிய நெடுஞ்சாலை 310-த்தின் தொடக்கத்தில் இருந்து 19.350 கி.மீ வரை 19.85 கி.மீ நீளத்துக்கு அமைக்கப்பட்டுள்ள மாற்று சீரமைப்பு சாலையை மத்திய பாதுகாப்புத்துறை அமைச்சர் திரு.ராஜ்நாத் சிங் நாட்டுக்கு அர்பணித்தார்.
இந்த பாதையில் ஏற்கனவே அமைக்கப்பட்ட சாலை இயற்கை பேரழிவுகளால் சேதம் அடைந்ததால், சீரமைக்க வேண்டிய தேவை எழுந்தது. பொதுவாக சிக்கின் கிழக்குப் பகுதி மொத்தத்துக்கும், குறிப்பாக நதுல்லா பகுதியில் பாதுகாப்பு தொடர்பாக தயார் நிலையை மேம்படுத்துவதற்கான முக்கியமான இணைப்பாகவும் இந்த சாலை திகழ்கிறது. இந்த நிகழ்வில் குழுமியிருந்தவர்கள் மத்தியில் பேசிய மத்திய அமைச்சர் ராஜ்நாத் சிங், உகந்த செலவில், உரிய நேரத்தில் சிறந்த தரமான உள்கட்டமைப்புடன், உறுதியான அர்ப்பணிப்புடன் சாலையை அமைத்த எல்லை சாலைகள் அமைப்புக்கு பாராட்டுத் தெரிவித்தார்.
நாட்டின் பாதுகாப்பு தொடர்பான விரிவாக்கப்பணிகளுக்காக மட்டுமின்றி, இந்தப் பிராந்தியத்தின் சமூக பொருளாதார முன்னேற்றத்தை வளர்ப்பது என்ற அடிப்படையில் தொலை தூரப்பகுதிகளில் அரசு மேற்கொண்டு வரும் கட்டமைப்பு நடவடிக்கைகள் குறித்து பாதுகாப்புத்துறை அமைச்சர் பட்டியலிட்டார். பிரதமரின் வடகிழக்கு கொள்கையின் வழியில் கட்டமைப்பு வளர்ச்சித் திட்டங்களை விரைவுபடுத்தப்படுத்த மத்திய அரசு தீர்மானித்திருப்பதை அவர் மீண்டும் வலியுறுத்தினார். 2009-ம் ஆண்டு இந்தத் திட்டம் தொடங்கப்பட்டதில் இருந்து மேற்கொண்டு பணிகள் மேற்கொள்ளப்படாமல் இருந்தாகவும் கடந்த இரண்டு ஆண்டுகளில் மாற்று சீரமைப்புப் பாதை கட்டும் பணிகள் விரைவுபடுத்தப்பட்டது குறித்தும் மத்திய அமைச்சர் ராஜ்நாத் சிங் விளக்கினார். நிகழ்ச்சியில் பங்கேற்று பேசிய சிக்கிம் மாநில முதலமைச்சர் திரு.பிரேம் சிங் தாமங், புதிய சீரமைப்புப் பாதையானது சுற்றுலாவை ஊக்குவிக்கும் வகையிலும், மாநிலத்தின் சமூக பொருளாதாரா நிலையை உயர்த்தும் வகையிலும் சாதகமான விளைவுகளை ஏற்படுத்துவதாகக் கூறினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1667479
-----
(Visitor Counter : 124
உள்துறை அமைச்சகம்
தமிழ்நாடு மற்றும் கேரளாவுக்கு கனமழை எச்சரிக்கை: தேசிய நெருக்கடி நிர்வாகக் குழு கூட்டத்திற்கு அமைச்சரவை செயலாளர் தலைமை தாங்கினார்
தமிழ்நாட்டின் தெற்கு கடற்கரை பகுதி மற்றும் கேரளாவுக்கு ஆழ்ந்த காற்றழுத்தம் காரணமாக கனமழை எச்சரிக்கை விடுக்கப்பட்டுள்ளதை தொடர்ந்து, தேசிய நெருக்கடி நிர்வாகக் குழு கூட்டம் இன்று நடந்தது. அமைச்சரவை செயலாளர் இதற்கு தலைமை தாங்கினார்.
காணொலி மூலம் நடைபெற்ற இந்தக் கூட்டத்தில், தமிழ்நாடு மற்றும் கேரளாவின் தலைமை செயலாளர்கள், லட்சத்தீவுகளின் ஆலோசகர் மற்றும் பல்வேறு அமைச்சகங்களின் செயலாளர்கள் கொண்டனர்.
தங்களது மாநிலங்களில் எடுக்கப்பட்டுள்ள முன்னெச்சரிக்கை நடவடிக்கைகள் குறித்தும், மீனவர்களுக்கு விடுக்கப்பட்டுள்ள எச்சரிக்கை குறித்தும், மீட்புப்படைகளின் தயார் நிலை குறித்தும் தமிழ்நாடு மற்றும் கேரளாவின் தலைமை செயலாளர்கள் மற்றும் லட்சத்தீவுகளின் ஆலோசகர் தேசிய நெருக்கடி நிர்வாகக் குழுவிடம் தெரிவித்தனர்.
போதுமான அளவில் மீட்புக் குழுக்கள் மழை எச்சரிக்கை விடுக்கப்பட்டு பகுதிகளுக்கு அனுப்பி வைக்கப்பட்டுள்ளன என்றும், தமிழ்நாட்டில் இக்குழுக்கள் தயார் நிலையில் உள்ளன என்றும் தேசிய பேரிடர் மீட்புக் குழுவின் தலைமை இயக்குநர் தெரிவித்தார்.
தேவையான அனைத்து முன்னெச்சரிக்கை நடவடிக்கைகளை எடுக்குமாறும், பாதிப்புகள் மிகவும் குறைவான அளவில் ஏற்படுவதை உறுதி செய்யுமாறும் மத்திய மற்றும் மாநில அதிகாரிகளை அமைச்சரவை செயலாளர் கேட்டுக் கொண்டார்.
தென்மேற்கு, தென்கிழக்கு வங்காள விரிகுடாவில் உருவாகியுள்ள ஆழ்ந்த காற்றழுத்தம், அடுத்த 24 மணி நேரத்தில் புயலாக மாறும் என்பதால், தென் தமிழகம் மற்றும் தெற்கு கேரளாவுக்கு, இந்திய வானிலைத் துறை மஞ்சள் எச்சரிக்கை விடுத்துள்ளது.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://pib.gov.in/PressReleasePage.aspx?PRID=1677362
மத்திய அமைச்சரவை
நிலக்கரி சுரங்கப்பகுதி சட்டம் 1957-ன் கீழ் கையகப்படுத்தப்பட்ட நிலத்தை பயன்படுத்துவதற்கான கொள்கைக்கு மத்திய அமைச்சரவை ஒப்புதல்
இந்த மாற்றங்கள், சுரங்கம் தோண்டப்படாத நிலத்தில் வளர்ச்சிப் பணிகளை மேற்கொள்ளவும், நிலக்கரி மற்றும் எரிசக்தித் திட்டங்கள் தொடர்பான கட்டமைப்புகளை உருவாக்கவும் வகை செய்யும்
தாதுக்கள் வெட்டி எடுக்கப்பட்ட அல்லது நிலக்கரி சுரங்கம் தோண்டுவதற்கு நடைமுறை சாத்தியமற்ற நிலங்களை பயன்படுத்தும் நோக்கிலும், முதலீடுகளை அதிகரித்து நிலக்கரித் துறையில் வேலைவாய்ப்புகளை உருவாக்கும் நோக்கிலும், நிலக்கரி சுரங்கப்பகுதி சட்டம் 1957-ன் கீழ் கையகப்படுத்தப்பட்ட நிலத்தை பயன்படுத்துவதற்கான கொள்கைக்கு பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவை கூட்டத்தில் ஒப்புதல் அளிக்கப்பட்டது. இந்த கொள்கை, சுரங்கம் தோண்டப்படாத நிலத்தில் வளர்ச்சிப் பணிகளை மேற்கொள்ளவும், நிலக்கரி மற்றும் எரிசக்தித் திட்டங்கள் தொடர்பான கட்டமைப்புகளை உருவாக்கவும் வகை செய்யும்.
நிலக்கரி சுரங்கம் அமைந்துள்ள பகுதிகளை வில்லங்கங்களிலிருந்து விடுவிக்க இந்த சட்டம் வகை செய்கிறது.
கோல் இண்டியா நிறுவனம் போன்ற அரசின் நிலக்கரி நிறுவனங்கள் மற்றும் அவற்றின் துணை நிறுவனங்கள், தொடர்ந்து இந்த நிலங்களின் உரிமையாளர்களாக இருந்தாலும், குறிப்பிட்ட சில நோக்கங்களுக்காக அந்த நிலத்தை குத்தகைக்கு விடுவதற்கு மட்டுமே இந்த கொள்கை வழிவகுக்கிறது. எனினும், நிலக்கரி மற்றும் எரிசக்தி சார்ந்த கட்டமைப்பு வளர்ச்சித் திட்டங்களில், கூட்டு முயற்சியாக மேற்கொள்ளப்படும் திட்டங்களில் தனியார் முதலீட்டை அனுமதிக்கவும் வகை செய்யப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பை காணவும்.. https://pib.gov.in/PressReleasePage.aspx?PRID=1816361
மத்திய அமைச்சரவை
போபால் விமான நிலையத்தில் ஆக்கிரமிக்கப்பட்டுள்ள 106.76 ஏக்கர் பரப்புள்ள இந்திய விமான நிலைய ஆணையத்தின் நிலத்தை மத்தியப் பிரதேச அரசுக்கு ஒப்படைப்பதற்கான இந்திய விமான நிலைய ஆணைய யோசனையை அமைச்சரவை ஏற்றுக் கொண்டுள்ளது
போபாலில் காந்திநகர் என்ற இடத்தில் ஆக்கிரமிக்கப்பட்டுள்ள 106.76 ஏக்கர் பரப்புள்ள இந்திய விமான நிலைய ஆணையத்தின் நிலத்தை மத்தியப் பிரதேச அரசுக்கு ஒப்படைப்பதற்கான இந்திய விமான நிலைய ஆணைய யோசனையை பிரதமர் திரு. நரேந்திர மோடி தலைமையிலான மத்திய அமைச்சரவை ஏற்றுக் கொண்டுள்ளது.
இதற்கு ஈடாக ஏற்கனவே 96.56 ஏக்கர் நிலம் மத்தியப் பிரதேச அரசால் இந்திய விமான நிலைய ஆணையத்திற்கு ஒப்படைக்கப்பட்டு உள்ளது. எஞ்சிய 10.20 ஏக்கர்  நிலம் மத்தியப் பிரதேச அரசால் இந்திய விமான நிலைய ஆணையத்திற்கு ஒப்படைக்கப்படும்.
பாதுகாப்பு அமைச்சகம்
ஆயுத தொழிற்சாலை வாரியத்திலிருந்து 7 புதிய பாதுகாப்பு தளவாட நிறுவனங்கள் உருவாக்கப்பட்டு ஓராண்டு நிறைவடைந்ததையொட்டி மத்திய பாதுகாப்புத்துறை அமைச்சர் ஆய்வு
ஆயுத தொழிற்சாலை வாரியத்திலிருந்து 7 புதிய பாதுகாப்பு தளவாட நிறுவனங்கள் உருவாக்கப்பட்டு ஓராண்டு நிறைவடைந்ததையொட்டி மத்திய பாதுகாப்புத்துறை அமைச்சர் திரு ராஜ்நாத் சிங் புது தில்லியில் இன்று ஆய்வு மேற்கொண்டார். கடந்த ஆண்டு அக்டோபர் 15ம் தேதி ‘விஜயதசமி’ அன்று பிரதமர் திரு நரேந்திர மோடி அவர்களால் இந்த நிறுவனங்களை நாட்டுக்கு அர்ப்பணித்தது நினைவிருக்கலாம்.
ஆய்வுக்கு பின் பேசிய மத்திய அமைச்சர் ராஜ்நாத் சிங், இந்த நிறுவனங்களின் உண்மையான திறனை வெளிக்கொணர்வதன் மூலம் நாட்டை பிரதமரின் ‘ஆத்மநிர்பர்’ அதாவது, இந்தியர்கள் தற்சார்பு பொருளாதாரத்தை நோக்கி பயணிக்க வேண்டும் என்பதை வலியுறுத்தினார்.
இந்த நிறுவனங்களுக்கு நவீனமயமாக்கலுக்காக 2021-22 மற்றும் 2022-23 நிதியாண்டுகளில் ரூ.2,953 கோடி ஒதுக்கப்பட்டுள்ளது.. மேலும், இந்த நிறுவனங்களுக்கு அவசரகால நிதியாக ரூ.3,750 கோடி ஒதுக்கப்பட்டுள்ளது.
இந்த நிறுவனங்களின் செயல்பாட்டை மேலும் மேம்படுத்த, கவனம் செலுத்த வேண்டிய சில முக்கிய காரணிகளை திரு ராஜ்நாத் சிங் பட்டியலிட்டார். தேசிய மற்றும் சர்வதேச அளவில் பாதுகாப்புத் துறைக்கு முக்கியமானதாக அமைய பெற்றிருக்கும் தொழில்நுட்பங்களை உருவாக்க வேண்டும் என்றார்.
இந்த நிறுவனங்கள் ஒட்டுமொத்த வளர்ச்சியில் புதிய மைல்கற்களைத் தொடும் என்று மத்திய அமைச்சர் திரு ராஜ்நாத் சிங் நம்பிக்கை தெரிவித்தார்.
“உலகளாவிய பாதுகாப்பு உற்பத்தி மையமாக இந்தியா உருவாகி வருகிறது. தனியார் துறையின் தீவிரப் பங்கேற்புடன், வடிவமைப்பு, உற்பத்தி, ஏற்றுமதி ஆகிய துறைகளில் இந்தியாவை உலகின் முன்னணி நாடுகளில் கொண்டு வருவதே எங்கள் நோக்கம் என்றார். இன்று நமது நாடு 5 டிரில்லியன் டாலர் பொருளாதாரத்தை நோக்கி வேகமாக முன்னேறி வருகிறது. நமது பாதுகாப்பு ஏற்றுமதி கடந்த 7-8 ஆண்டுகளுடன் ஒப்பிடுகையில் 5-6 மடங்கு அதிகரித்து ரூ.13,000 கோடியாக உயர்ந்துள்ளது. என்று கூறிய திரு ராஜ்நாத் சிங், இந்தப் புதிய நிர்வாகம் உள்நாட்டுத் தேவைகளைப் பூர்த்தி செய்வதோடு வெளிநாட்டிலும் புதிய வாய்ப்புகளை ஆராய வேண்டும்” என்றார். ஸ்ரீ ராஜ்நாத் சிங் கூறினார். புதிய நிறுவனங்கள் பாதுகாப்பு உற்பத்தி சுற்றுச்சூழல் அமைப்பை வலுப்படுத்துவதில் முக்கிய பங்கு வகிக்கும், ஆனால் பொருளாதாரத்தின் ஒட்டுமொத்த வளர்ச்சிக்கும் குறிப்பிடத்தக்க பங்களிப்பை வழங்கும் என்று அவர் நம்பிக்கை தெரிவித்தார்.
பாதுகாப்பு அமைச்சகம்
2022-2023 கல்வியாண்டில் கூட்டு முயற்சியில் 21 புதிய சைனிக் பள்ளிகளை தொடங்க பாதுகாப்பு அமைச்சகம் ஒப்புதல்
தமிழ்நாட்டின் தூத்துக்குடியில் உள்ள விகாசா என்ற தனியார் பள்ளியுடன் இணைந்து சைனிக் பள்ளியை திறப்பதற்கு பாதுகாப்பு அமைச்சகம் ஒப்புதல் அளித்துள்ளது. அரசு சாரா நிறுவனங்கள், தனியார் பள்ளிகள், மாநில அரசுகளுடன் இணைந்து கூட்டு முயற்சியாக நாடுமுழுவதும் 21 புதிய சைனிக் பள்ளிகளை தொடங்குவதற்கு பாதுகாப்புத் துறை அமைச்சகம் ஒப்புதல் அளித்துள்ளது.
நாட்டில் 100 புதிய சைனிக் பள்ளிகளை தொடங்குவது என்ற அரசின் முன்னெடுப்பின்கீழ் முதற்கட்ட நடவடிக்கையாக இப்பள்ளிகள் தொடங்கப்படவுள்ளன. தற்போதுள்ள சைனிக் பள்ளிகளிலிருந்து இது மாறுபட்டதாக இருக்கும். தேசிய கல்விக் கொள்கையுடன் ராணுவத்தில் சேர்வது உட்பட சிறந்த வேலைவாய்ப்புகளை பெறும் வகையில், தரமான கல்வியை அளிக்க 100 புதிய சைனிக் பள்ளிகளை அமைக்க வேண்டும் என்ற பிரதமர் திரு நரேந்திர மோடியின் தொலைநோக்குப் பார்வையின் கீழ் இது தொடங்கப்படவுள்ளது.
இதன்மூலம், தனியார் துறையும் அரசுடன் இணைந்து நாட்டை கட்டமைக்கும் பணிகளில் ஈடுபட்டு இன்றைய இளைஞர்களை நாளை பொறுப்புமிக்க குடிமக்களாக திகழச் செய்ய முடியும்.
மாநிலங்கள் மற்றும் யூனியன் பிரதேசங்கள் வாயிலாக ஒப்புதல் அளிக்கப்பட்ட 20 சைனிக் பள்ளிகள் குறித்த விவரங்களை www.sainikschool.ncog.gov.in. என்ற இணைய தளத்தில் காணலாம்.
அரசு சாரா நிறுவனங்கள், அறக்கட்டளைகள் ஆகியவற்றுக்கு 12 புதிய பள்ளிகள் ஒதுக்கப்பட்டுள்ளன. ஆறு தனியார் பள்ளிகளிலும், 3 மாநில அரசு பள்ளிகளிலும் சைனிக் பள்ளிகள் அமைக்க ஒப்புதல் அளிக்கப்பட்டுள்ளது. தற்போதுள்ள சைனிக் பள்ளியில் உள்ளது போல், அனைத்து பள்ளிகளும் உண்டு-உறைவிட பள்ளிகளாக இருக்காது.
மொத்தமுள்ள 21 புதிய சைனிக் பள்ளிகளில் 7 பள்ளிகள் வழக்கமான பள்ளிகளாகவும், 14 பள்ளிகள் உண்டு-உறைவிட பள்ளிகளாகவும் இருக்கும்.
மேலும் விவரங்களுக்கு, இந்த ஆங்கில செய்திக் குறிப்பை காணவும். https://pib.gov.in/PressReleasePage.aspx?PRID=1809987
தகவல் மற்றும் ஒலிபரப்பு அமைச்சகம்
தூர்தர்ஷனில் குடியரசு தின விழா நேரலை ஒளிபரப்பு
இந்தியா தனது 75-வது ஆண்டு சுதந்திர தினத்தை விடுதலையின் அமிர்தப் பெருவிழாவாக கொண்டாடி வருகிறது. இந்நிலையில், குடியரசு தினவிழாவை தூர்தர்ஷன் இந்த ஆண்டு பெரிய அளவில் நேரலையாக ஒளிபரப்பவுள்ளது. 75 ஆண்டு சுதந்திரத்தையொட்டி, இந்திய விமானப்படையின் விமானங்கள் 75 என்ற எண்ணை உருவாக்கி பறக்கவுள்ளன.
குடியரசு தின விழாவின் போது, குடியரசு தலைவர் மாளிகையில் இருந்து, ராஜ்பாத் வழியாக இந்தியா கேட் வரை, 59 கேமராக்கள் மூலம் ஒளிபரப்பப்படவுள்ளது. இதற்காக, 160-க்கும் மேற்பட்டோர் ஈடுபடுத்தப்படவுள்ளனர். 360 டிகிரி ஒளிபரப்பை உறுதி செய்யும் வகையில், 2021 நவம்பர் முதல் ஏற்பாடுகள் செய்யப்பட்டு வருகின்றன. குடியரசுத் தலைவர் மாளிகையின் கோபுரத்திலிருந்து, தேசிய மைதானத்தின் கோபுரம் வரை, ராஜ்பாத்தில் 33 கேமராக்களும், தேசிய போர் நினைவுச் சின்னம், இந்தியா கேட், தேசிய ஸ்டேடியத்தில் 16 கேமராக்கள், குடியரசு தினவிழாவில் 10 கேமராக்களும் நிறுவப்படுகிறது.
குடியரசு தினவிழா ஒளிபரப்பு ஜனவரி 26 அன்று காலை 9.15 மணியிலிருந்து தூர்தர்ஷனின் அனைத்து சேனல்களிலும் தொடங்கும். விழா முடிவடையும் வரை ஒளிபரப்பு தொடரும். இந்த நேரடி ஒளிபரப்பு டிடி நேசனல், டிடி நியூஸ், யூடியூப் சேனல்களிலும், நியூஸ்ஆன் ஏர் செயலி மற்றும் வலைதளத்திலும் மேற்கொள்ளப்படும்.
மேலும் கூடுதல் விவரங்களுக்கு ஆங்கில செய்திக்குறிப்பை காணவும்: https://pib.gov.in/PressReleasePage.aspx?PRID=1792220
ரெயில்வே அமைச்சகம்
உள்நாட்டு நிலக்கரி முழுவதையும் எடுத்துச் செல்ல இந்திய ரயில்வே உறுதி பூண்டுள்ளது
நிலக்கரி சுரங்கங்களிலிருந்து மின் உற்பத்தி நிலையங்களுக்கு நிலக்கரி எடுத்துச் செல்லும் பணியை இந்திய ரயில்வே தேவைக்கு ஏற்ப தொடர்ந்து அதிகரித்து வருவதுடன் உள்நாட்டில் உற்பத்தியாகும் நிலக்கரி முழுவதையும் ரயில் முனையங்கள் / குட் ஷெட்களுக்கு  எடுத்துச் செல்லவும், துறைமுகங்களில் இறக்குமதி செய்யப்படும் நிலக்கரியை மின்உற்பத்தி நிலையங்களுக்கு கொண்டு செல்லவும் இந்திய ரயில்வே உறுதிபூண்டுள்ளது.
மே 2022-ல் மின்சாரத்துறைக்கு தேவையான ரேக்குகளின் எண்ணிக்கை, சராசரியாக தினந்தோறும் 472 ரேக்குகள் என்ற அளவுக்கு உயர்ந்திருந்தது. நிலக்கரி நிறுவனங்கள் மற்றும் ரயில்வேத் துறையும் இணைந்து உள்நாட்டு நிலக்கரியை ஏற்றிச் செல்வதற்காக தினந்தோறும் 415 ரேக்குகளும் இறக்குமதி செய்யப்படும் நிலக்கரியை எடுத்துச் செல்ல 30 ரேக்குகளும் இருப்பதை கூட்டாக உறுதி செய்து வருகின்றன. இந்த மாதத்தில், சராசரியாக ஒரு நாளைக்கு 409 ரேக்குகளில் மின் உற்பத்தி நிலையங்களுக்கு உள்நாட்டு நிலக்கரி எடுத்துச் செல்லப்படுகிறது.
ஒடிசாவில் நிலக்கரி சுரங்கம் அமைந்துள்ள பகுதிகளில், குறிப்பாக தால்சர் பகுதியில் அடிக்கடி நடைபெறும் வேலை நிறுத்தங்களால், நிலக்கரி வெட்டி எடுக்கும் பணி பாதிக்கப்படுகிறது. எனவே, மின்துறைக்கு தேவையான நிலிக்கரியை அதிக அளவில் எடுத்துச் செல்ல ஏதுவாக நாட்டின் பல்வேறு பகுதிகளிலும், ரயில்வேத் துறை 60 உபரி ரேக்குகளை காலியாக வைத்துள்ளது.
நிலக்கரி ஏற்றப்பட்ட ரேக்குகளை விரைந்து அனுப்பத் தேவையான பல்வேறு நடவடிக்கைகளும் மேற்கொள்ளப்பட்டு வருகிறது. நிலக்கரி ஏற்றிச் செல்லும் சரக்கு ரயில் போக்குவரத்தை விரைவுப்படுத்தவும், நெரிசலைக் குறைக்கவும் ஏதுவாக பல்வேறு கோச்சிங் ரயில்களும் ரத்து செய்யப்பட்டுள்ளன. எதிர்காலத்தில் நிலக்கரிக்கு ஏற்படும் தேவையைப் பூர்த்தி செய்யும் விதமாக ஒரு லட்சத்துக்கும் மேற்பட்ட வேகன்களை கொள்முதல் செய்வதற்கான பணிகளை இந்திய ரயில்வே ஏற்கனவே தொடங்கியிருப்பதால், ரயில் வேகன்கள் தடையின்றி கிடைக்கும் என்றும் ரயில்வே அமைச்சகம் தெரிவித்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1824456
குடியரசுத் தலைவர் செயலகம்
குடியரசுத் தலைவரிடம் 4 நாட்டு தூதர்கள் ஆதார சான்றிதழ் சமர்ப்பிப்பு
இந்தியாவுக்கான ஹங்கேரி, மாலத்தீவு, சாத், தஜிகிஸ்தான் நாட்டு தூதர்கள் குடியரசுத் தலைவர் திரு ராம் நாத் கோவிந்திடம், காணொலிக் காட்சி மூலம் தங்களின் நியமனத்திற்கான ஆதாரச் சான்றிதழ்களை சமர்ப்பித்தனர்.
இந்தியாவுக்கு நியமிக்கப்படும் வெளிநாட்டுத் தூதர்கள், குடியரசுத் தலைவரை ராஷ்டிரபதி பவனில் சந்தித்து, தங்கள் நியமனம் தொடர்பான ஆதாரச் சான்றுகளை வழங்குவது வழக்கம். கொவிட் சூழல் காரணமாக தற்போது காணொலிக் காட்சி மூலம், ஆதார சான்றுகளை வெளிநாட்டு தூதர்கள் சமர்பித்து வருகின்றனர்.
அதன்படி ஹங்கேரி தூதர் திரு ஆண்ட்ரஸ் லஸ்லோ கிரேலி, மாலத்தீவு அதிபர் டாக்டர். உசேன் நியாஸ், சாத் தூதர் திரு சவுங்கி அகமது, தஜிகிஸ்தான் தூதர் திரு லுக்மன் ஆகியோர் காணொலிக் காட்சி மூலம் தங்களின் நியமன ஆதார சான்றுகளை சமர்ப்பித்தனர். இவற்றை குடியரசுத் தலைவர் திரு ராம்நாத் கோவிந்த் ஏற்றுக் கொண்டு வாழ்த்துத் தெரிவித்தார். இந்த 4 நாடுகளுடனும், இந்தியாவின் உறவு வலுவாக உள்ளதாக தெரிவித்த திரு.ராம்நாத் கோவிந்த், ஐ.நா பாதுகாப்பு கவுன்சிலில் 2021-22ம் ஆண்டில், இந்தியா நிரந்தரமற்ற உறுப்பினராக இடம் பெறுவதற்கு ஆதரவு தெரிவித்ததற்காக, 4 நாட்டு அரசுகளுக்கும் நன்றி தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பை காணவும் :https://www.pib.gov.in/PressReleasePage.aspx?PRID=1674325
-----
(Visitor Counter : 157
தொலைதொடர்பு மற்றும் தகவல் தொழில்நுட்ப அமைச்சகம்
பாதுகாப்பு முக்கியத்துவம் வாய்ந்த பகுதிகள் மற்றும் எல்லைப்புறங்களில் 498 கிராமங்களுக்கு செல்போன் தொடர்பு வசதியை அளிக்கிறது மத்திய அரசு - திரு. ரவிசங்கர் பிரசாத்
பாதுகாப்பு முக்கியத்துவம் வாய்ந்த எல்லைப்புறப் பகுதிகளுக்கு, தொலைதூரப் பகுதிகளுக்கு, சென்றடைவதற்கு சிரமமான பகுதிகளுக்கு தொலைத் தொடர்பு வசதிகளை அளிப்பதற்கு முன்னுரிமை அடிப்படையில் அரசு நடவடிக்கைகள் எடுத்து வருகிறது என்று மின்னணு, தகவல் தொழில்நுட்பம், தகவல் தொடர்பு மற்றும் சட்டம், நீதித் துறை அமைச்சர் திரு. ரவிசங்கர் பிரசாத் கூறியுள்ளார். அந்த மக்களின் மற்றும் அந்தப் பகுதியில் பணியில் இருப்போரின் வாழ்க்கைத் தரத்தை உயர்த்துவதற்காக இந்த நடவடிக்கை மேற்கொள்ளப்பட்டுள்ளது.
சென்னைக்கும் அந்தமான் நிகோபர் தீவுகளுக்கும் இடையில் ரூ.1,224 கோடி செலவில் 2300 கிலோ மீட்டர் தொலைவுக்கு அமைக்கப்பட்ட கடலடி கண்ணாடி இழை கேபிள் வசதியை பிரதமர் திரு. நரேந்திர மோடி இன்று தொடங்கி வைத்தார். அதன்பிறகு செய்தியாளர்களிடம் பேசிய அமைச்சர் இந்தத் தகவலைத் தெரிவித்தார்.
தொலைத் தொடர்புத் துறை மூலம் நிறைவேற்றப்படும் பல திட்டங்களை விவரித்த அமைச்சர், எளிதில் அணுக முடியாத, தொலைவில் உள்ள பகுதிகளுக்குத் தொலைத் தொடர்பு வசதிகளை உருவாக்கித் தருவதற்கு மேற்கொள்ளப்படும் முயற்சிகள் பற்றி கூறினார். பாதுகாப்பு முக்கியத்துவம் வாய்ந்த, தொலைதூரம் மற்றும் எல்லைப்புறங்களில் உள்ள, இதுவரை தொலைத் தொடர்பு வசதிகள் இல்லாத 354 கிராமங்களுக்கு அந்த வசதிகளை உருவாக்கித் தருவதற்கான டெண்டர் இறுதி செய்யப்பட்டுள்ளது என்று அவர் தெரிவித்தார். ஜம்மு காஷ்மீர் மற்றும் லடாக்கில் இந்தப் பணிகள் நடந்து வருவதாக அவர் குறிப்பிட்டார். மேலும் பிகார், ராஜஸ்தான், உத்தரகாண்ட், இமாச்சலப் பிரதேசம் மற்றும் குஜராத்தில் இதர முன்னுரிமைப் பகுதிகளில் 144 கிராமங்களில் இதுபோன்ற பணிகள் நடந்து வருவதாகவும் அவர் தெரிவித்தார். எல்லைப் பகுதியில் கைபேசி தொலைத்தொடர்பு வசதியை உருவாக்குவதற்கு இந்தக் கிராமங்கள் தேர்வு செய்யப்பட்டுள்ளதாக அவர் கூறினார். இந்தக் கிராமங்களில் தொலைத் தொடர்பு வசதிகளை உருவாக்கிவிட்டால், ஜம்மு காஷ்மீர், லடாக்கில் அந்த வசதி இல்லாத கிராமங்களே இருக்காது என்றார் அவர். ராணுவம், BRO, BSF, CRPF, ITBP, SSB போன்ற பிரிவுகளுக்காக செயற்கைக்கோள் அடிப்படையில் 1347 இடங்களில் மின்னணு செயற்கைக்கோள் தொலைபேசி  வசதிகள் உருவாக்கப்படுகின்றன. அவற்றில் 183 இடங்களில் ஏற்கெனவே பணிகள் முடிந்து சேவைகள் தொடங்கப்பட்டுவிட்டன என்றும் மற்ற இடங்களில் பணிகள் நடந்து வருவதாகவும் அவர் கூறினார்.
(Visitor Counter : 153